युवा विश्वकपमा छनोट हुने लक्ष्य
नेपाली यू–१९ क्रिकेट टिमका मुख्य प्रशिक्षक जगत टमाटाले युवा विश्वकपमा छनोट हुन आफ्नो टिम सन्तुलित रहेको बताएका छन् । यूएईमा हुने आईसीसी यू–१९ विश्वकपको एसियाली छनोटमा सहभागी हुन बुधबार त्यसतर्फ जानुअगाडि प्रशिक्षक टमाटाले आफ्ना सबै खेलाडी फिट रहेको बताए ।
काठमाडौँ — नेपाली यू–१९ क्रिकेट टिमका मुख्य प्रशिक्षक जगत टमाटाले युवा विश्वकपमा छनोट हुन आफ्नो टिम सन्तुलित रहेको बताएका छन् । यूएईमा हुने आईसीसी यू–१९ विश्वकपको एसियाली छनोटमा सहभागी हुन बुधबार त्यसतर्फ जानुअगाडि प्रशिक्षक टमाटाले आफ्ना सबै खेलाडी फिट रहेको बताए ।उनले नेपाली राष्ट्रिय टिमको पछिल्लो उच्च प्रदर्शनले पनि युवा खेलाडी उत्साहित रहेको र त्यस्तै प्रदर्शनका लागि प्रेरित रहेको दाबी गरे । उनले भने, ‘हाम्रो लक्ष्य भनेको युवा विश्वकपमा छनोट हुनु नै हो । कप्तान देव खनालसँग राष्ट्रिय टिमबाट खेलेको अनुभव छ । त्यस्तै टिमका अन्य सदस्यले प्रदेश र जिल्लाका लागि राम्रो प्रदर्शन गरेका छन् । तीव्र गतिको बलिङमा हामी अझ राम्रो छौं ।’ उनले प्रतियोगितामा सबै खेल उत्तिकै महत्त्वपूर्ण रहेको बताउँदै प्रत्येक खेलपछि आफ्नो योजना तयार हुने सुनाए । कप्तान खनालले पनि आफ्नो काँधमा ठूलो जिम्मेवारी रहेको माने । ‘मेरो भूमिका एकदम महत्त्वपूर्ण रहनेछ । यस जिम्मेवारीलाई म पूरा गर्न प्रतिवद्ध छु । त्यसैमा मेरो ध्यान केन्द्रित रहनेछ । यसपालि हाम्रो टिमको युवा विश्वकपमा छनोट हुने सम्भावना बलियो छ,’ उनले थपे । नेपालले सन् २०१६ मा अन्तिम पटक युवा विश्वकप खेलेको थियो । त्यसयता तीन संस्करणमा भने नेपाल छनोट हुन सफल भएको थियो । नेपालले अहिलेसम्म सातपल्ट युवा विश्वकप खेलिसकेको छ । तर, पछिल्ला तीन छनोटमा नेपालको प्रदर्शन कमजोर रहेको थियो । खनालले प्रतिद्वन्द्वी टिमबारे भने, ‘समूह चरणमा यो नै बलियो टिम भन्ने हुन्न । हामी प्रत्येक खेललाई उत्तिकै महत्त्व दिएर अगाडि जानेछौं ।’ तयारीका लागि टिमलाई दुई महिना बन्द प्रशिक्षणमा राखिएको थियो । प्रतियोगिता फागुन १२ देखि सुरु हुनेछ । नेपालसँगै प्रतियोगितामा आयोजक यूएई, सिंगापुर, कतार, हङकङ र मलेसियाको सहभागिता रहनेछ । राउन्ड रोबिनको आधारमा चल्ने प्रतियोगिताको शीर्षस्थानमा रहने टिम युवा विश्वकपका लागि छनोट हुनेछ । सन् २०२४ मा युवा विश्वकपको आयोजना श्रीलंकामा हुनेछ । नेपालले फागुन १२ मा सिंगापुर, १३ मा कुवेत, १५ मा हङकङ, १६ मा मलेसिया र फागुन १८ मा यूएईको सामना गर्नेछ । देवको नेतृत्वमा रहेको नेपाली टिमका अन्य सदस्यमा दुर्गेश गुप्ता, अर्जुन कुमाल, आकाश चन्द, हेमन्त धामी, दीपक बोहरा, आकाश त्रिपाठी, उत्तम थापामगर, दीपेश कँडेल, सुवास भण्डारी, दीपक बोहरा, विशालविक्रम केसी, मिलन बोहरा र दीपक डुम्रे छन् ।